Diari Oficial de la Generalitat Valenciana


Sumari del DOGV 9284, del 23-02-2022 (2022/1439)

RESOLUCIÓ de 21 de febrer de 2022, de la directora general de Relacions amb les Corts, de la Presidència de la Generalitat, per la qual es publica el Protocol general d'actuació entre la Generalitat Valenciana, a través de la Conselleria d'Innovació, Universitats, Ciència i Societat Digital, i ENAIRE, per al foment de l'R+D+I en l'àmbit aeroespacial a Espanya
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9284

Data del DOGV
:   23-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1439


Data del document
:   21-02-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 21 de febrer de 2022, de la directora general de Relacions amb les Corts, de la Presidència de la Generalitat, per la qual es publica el Protocol general d'actuació entre la Generalitat Valenciana, a través de la Conselleria d'Innovació, Universitats, Ciència i Societat Digital, i ENAIRE, per al foment de l'R+D+I en l'àmbit aeroespacial a Espanya [2022/1439]  
La Generalitat Valenciana, a través de la Conselleria d'Innovació, Universitats, Ciència i Societat Digital, i ENAIRE, han subscrit, prèvia tramitació reglamentària, els dies 21 de desembre de 2021 i 19 de gener de 2022, respectivament, el Protocol general d'actuació per al foment de l'R+D+i en l'àmbit aeroespacial a Espanya, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 2 de febrer de 2022 i número 88/2022, és procedent la publicació en el Diari Oficial de la Generalitat Valenciana del protocol esmentat, que figura annex a aquesta resolució.  
  
València, 21 de febrer de 2022.- La directora general de Relacions amb les Corts: Ana Belén Domínguez Cana.  
  
  
PROTOCOL GENERAL D'ACTUACIÓ ENTRE LA GENERALITAT VALENCIANA, A TRAVÉS DE LA CONSELLERIA D'INNOVACIÓ, UNIVERSITATS, CIÈNCIA I SOCIETAT DIGITAL, I ENAIRE PER AL FOMENT DE L'R+D+I EN L'ÀMBIT AEROESPACIAL A ESPANYA  
  
REUNITS  
D'una part, Carolina Pascual Villalobos, consellera d'Innovació, Universitats, Ciència i Societat Digital, que actua en nom i representació de la Generalitat, nomenada pel Decret 6/2019, de 17 de juny, del president de la Generalitat, competent per a signar aquest conveni en virtut del que disposen l'article 28.g de la Llei 5/1983, de 30 de desembre, del Consell; l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions.  
De l'altra, Isabel Pardo de Vera Posada, en qualitat de presidenta de l'Entitat Pública Empresarial ENAIRE (d'ara en avant ENAIRE), amb CIF P4585265X i domicili a l'av. Aragón, s/n, bloque 330, portal 2, Parque Empresarial Las Mercedes, 28171 Madrid (Madrid). La seua designació i les facultats per a aquest acte dimanen del Reial decret 669/2021, de 27 de juliol, del Ministeri de Transports, Mobilitat i Agenda Urbana, fent ús de les facultats que la disposició addicional dinovena de la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, li confereixen.  
  
Ambdues parts intervenen en representació i amb les facultats que els seus respectius càrrecs els confereixen, es reconeixen recíprocament capacitat i legitimació per a atorgar i signar aquest protocol i, a aquest efecte,  
  
EXPOSEN  
  
I. Que l'article 49.1.7a de l'Estatut d'Autonomia de la Comunitat Valenciana atribueix a la Generalitat la competència exclusiva en matèria de foment i desenvolupament, en el marc de la seua política cientificotecnològica, de l'R+D+I.  
L'article 12 del Decret 5/2019, de 16 de juny, del president de la Generalitat, assigna a la Conselleria d'Innovació, Universitats, Ciència i Societat Digital, la competència en matèria d'investigació i ciència.  
  
La Llei 14/2011, d'1 de juny, de la ciència, la tecnologia i la innovació, estableix el marc per al foment de la investigació científica i tècnica i els seus instruments de coordinació general, amb la finalitat de contribuir a la generació, difusió i transferència del coneixement per a resoldre els problemes essencials de la societat. L'objecte fonamental és la promoció de la investigació, el desenvolupament experimental i la innovació com a elements sobre els quals ha d'assentar-se el desenvolupament econòmic sostenible i el benestar social.  
Com a mesures a aquest efecte preveu, entre altres, el foment de la investigació, el desenvolupament i la innovació, com l'establiment de mecanismes per a la col·laboració publicoprivada en projectes estables d'investigació científica, desenvolupament i innovació, o el foment de la generació de noves empreses de base tecnològica i científica.  
Aquesta regulació es complementa, en l'àmbit de la Comunitat Valenciana, amb la Llei 2/2009, de 14 d'abril, de la Generalitat, de coordinació del Sistema Valencià d'Investigació Científica i Desenvolupament Tecnològic.  
L'autorització del Consell per a subscriure aquest protocol general d'actuació serà preceptiva en virtut de l'article 12.6 lletra a) del Decret 176/2014, aprovat en la seua sessió del dia 26 de novembre de 2021.  
  
  
II. ENAIRE és una entitat pública empresarial creada per l'article 82 de la Llei 4/1990, de 29 de juny, de pressupostos generals de l'Estat per a 1990, que es regeix per l'estatut aprovat pel Reial decret número 905/1991, de 14 de Juny, i també per l'article 18 i la disposició addicional dinovena de la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència; té personalitat jurídica pròpia i independent de la de l'Estat; plena capacitat jurídica, pública i privada, i patrimoni propi.  
ENAIRE té assignades les funcions d'ordenació, direcció, coordinació operativa nacional i internacional de la xarxa nacional de gestió del trànsit aeri, els serveis de trànsit aeri de control d'àrea en la majoria dels aeroports d'interés general i control d'aproximació, així com els d'informació de vol, d'alerta i d'assessorament associats als volums d'espai aeri per als quals ha sigut designat, i altres funcions relacionades amb els usos per a la gestió eficient de l'espai aeri tenint en compte les necessitats dels usuaris.  
  
Per això, ENAIRE té especial interés a fomentar i donar suport a la investigació i el desenvolupament científic i tecnològic i, d'acord amb el seu pla estratègic Pla de vol 2025 (PV2025), desenvolupar noves tecnologies digitals que permeten modernitzar i millorar l'eficiència dels serveis de navegació aèria i l'ús de l'espai aeri. En aquest sentit, entre altres línies d'actuació es troba la del desenvolupament d'una plataforma i el desplegament dels serveis U-space a Espanya. Addicionalment, ENAIRE també té interés a col·laborar amb altres entitats en el desenvolupament dels conceptes operacionals tant d'U-space com d'Urban Air Mobility (UAM), per a la seua futura implantació i desplegament de serveis en el territori nacional, així com el desenvolupament d'activitats en l'àmbit de la investigació en temes d'aviònica sobre els sistemes CNS embarcats per a la millora dels serveis prestats a les aeronaus, o qualsevol altra col·laboració que contribuïsca al desenvolupament tecnològic que posicione Espanya al capdavant d'Europa en la prestació de serveis aeronàutics.  
III. La Generalitat Valenciana està interessada a fomentar i donar suport a la investigació i el desenvolupament científic de noves tecnologies digitals vinculades als serveis de navegació aèria i ús de l'espai aeri, així com a facilitar la integració de vehicles autònoms i noves operacions, per considerar que són accions que redunden en una optimització de la seguretat aèria i operacional, i que són susceptibles d'aplicació i incidència en l'àmbit dels diferents serveis operatius de la regió.  
  
En aquest sentit i entre altres línies d'actuació es troba la de col·laborar amb ENAIRE en activitats d'U-space a Espanya.  
  
IV. D'altra banda, la Generalitat Valenciana vol fomentar col·laboracions que contribuïsquen al desenvolupament tecnològic que posicione Espanya al capdavant d'Europa en la digitalització i descarbonització del sector, així com en la prestació de serveis digitals aeronàutics.  
  
V. Per tot l'anterior, les parts consideren de gran interés i rellevància per a la seguretat aèria i operacional establir un mecanisme de col·laboració per al foment de l'R+D+I en l'àmbit aeroespacial a Espanya, de manera que les activitats científiques, tecnològiques i operacionals que la Generalitat Valenciana i ENAIRE acorden dur a terme dins dels objectius establits compten amb la cooperació dels equips d'ambdues organitzacions, assegurant l'aplicació dels principis d'objectivitat, independència i eficiència en l'assignació dels recursos a aquests objectius.  
  
Per tot això, Generalitat Valenciana i ENAIRE acorden subscriure aquest protocol general d'actuació per a coordinar la seua col·laboració d'acord amb les següents  
  
  
ESTIPULACIONS  
  
Primera. Objecte i intencions de les parts  
L'objecte d'aquest protocol és establir les bases de participació conjunta de la Generalitat Valenciana i ENAIRE per a la realització d'activitats d'interés comú, durant el seu període de vigència, per al foment de l'R+D+I en l'àmbit aeroespacial a Espanya, centrades en la investigació de solucions i desenvolupament potencial de procediments, eines, prototips i altres.  
Els objectius generals sobre els quals es basa aquest protocol seran els següents:  
· Col·laboració en iniciatives nacionals d'innovació sobre U-space per posicionar Espanya com a líder europeu i global en U-space, habilitant el desenvolupament del sector de les operacions comercials d'UAV i de la futura mobilitat aèria urbana (UAM).  
· Identificació i foment d'aliances estratègiques entre els diferents actors i agents espanyols en el desplegament dels serveis U-space, incloent-hi la realització de projectes conjunts de recerca i desenvolupament, formació de consorcis, etc.  
· Qualsevol altra col·laboració que contribuïsca al desenvolupament digital i tecnològic en la prestació de serveis aeronàutics que puga ser d'interés per a ambdues organitzacions.  
Amb subjecció als termes i les condicions establides en aquest protocol general d'actuació, la Generalitat Valenciana i ENAIRE es prestaran col·laboració en condicions de no exclusivitat, que es descriu en aquest document.  
  
Segona. Repercussions econòmiques  
Aquest protocol general d'actuació no implica l'assumpció de compromisos econòmics per les parts. Per la qual cosa, per a totes aquelles actuacions que es deriven de la col·laboració que no puguen assumir-se en el marc de l'activitat ordinària de les parts es requeriran les formes jurídiques que en el marc legal corresponent estiguen dissenyades a aquest efecte.  
  
Tercera. Convenis específics  
El present protocol constitueix una declaració d'intenció de les parts amb la finalitat d'actuar amb un objectiu comú, sense que hi supose la formalització de compromisos jurídics concrets i exigibles. No obstant això, aquest es podrà desenvolupar mitjançant l'establiment de convenis específics ajustant-se a la normativa aplicable a aquest efecte. En aquests convenis específics necessàriament es reflectirà detalladament la dimensió i abast de la cooperació, així com els compromisos, tant econòmics com de qualsevol altre tipus, assumits per les parts. Aquests convenis específics, en cas que es duguen a terme, s'adoptaran a l'empara d'aquest protocol general d'actuació i se'ls aplicarà, subsidiàriament, en allò no regulat pels convenis específics, el règim i les normes reguladores continguts en aquest.  
  
  
Quarta. Comissió de seguiment  
Es constituirà una comissió de seguiment d'aquest protocol integrada per dos (2) representants de cadascun dels signants, que tindrà, entre altres, les funcions següents:  
· Preparar els convenis específics d'execució del present protocol general d'actuació sobre les matèries seleccionades, dins de les modalitats de col·laboració establides en l'estipulació primera.  
· Coordinar la participació d'ambdues parts en les actuacions objecte d'aquest protocol, controlant l'execució de les actuacions associades a aquest.  
· Elaborar i elevar propostes als òrgans competents de les parts.  
  
· Resoldre els possibles dubtes i controvèrsies que pogueren sorgir respecte de la interpretació i l'execució del protocol general d'actuació.  
  
· En cas de resolució d'aquest protocol per incompliment d'alguna de les parts, decidir la forma de finalització de les actuacions en curs.  
  
· Establir el règim al qual seran sotmeses les possibles modificacions que es proposen per al present protocol.  
La comissió de seguiment establirà les seues normes internes de funcionament, els seus integrants es reuniran en les primeres quatre setmanes després de la signatura d'aquest protocol d'actuació per concretar les actuacions a realitzar, calendaris i qualssevol altres actuacions que es determinen. Els acords que s'adopten es reflectiran per escrit en la corresponent acta perquè se'n prenga coneixement.  
A més, la comissió de seguiment es reunirà amb caràcter ordinari, almenys, una vegada cada sis mesos, i amb caràcter extraordinari quan ho sol·liciten algun dels seus membres, en el cas que sorgisquen circumstàncies que així ho aconsellen.  
Per part d'ENAIRE seran:  
- El cap de Divisió Comercial i de Desenvolupament de Negoci Internacional.  
- El cap de Departament de Desenvolupament de Negoci de Drons.  
Per part de la Generalitat Valenciana seran:  
- La secretària autonòmica d'Universitats i Recerca.  
- El director general de Ciència i Investigació.  
  
Cinquena. Duració del protocol general d'actuació  
Aquest protocol tindrà una vigència d'un any, des de la data de la signatura, i es prorrogarà automàticament al final d'aquest per períodes anuals fins a un màxim de quatre anys, excepte denúncia d'alguna de les parts amb almenys dos (2) mesos d'antelació al final de la vigència del termini principal, o de qualsevol dels períodes prorrogats.  
  
  
Sisena. Causes de resolució anticipada  
Seran causes de resolució anticipada d'aquest protocol general d'actuació:  
a) El transcurs del termini de vigència sense que se n'haja acordat la pròrroga.  
b) L'acord unànime de tots els signants.  
c) L'incompliment de les actuacions d'algun dels signants.  
d) Per decisió judicial declaratòria de la nul·litat del protocol.  
e) Per qualsevol altra causa diferent de les anteriors prevista en el protocol o en la normativa vigent.  
Així mateix, es pacta com a possible finalització anticipada d'aquest protocol qualsevol altra causa que el faça inviable, inconvenient o no rendible la seua prossecució.  
En el supòsit de resolució del protocol, i en el cas que hi haja actuacions en curs d'execució, les parts, a proposta de la comissió de seguiment, podran acordar la continuació o finalització d'aquestes actuacions en curs.  
  
Setena. Difusió de resultats  
qualsevol difusió de l'existència d'aquest protocol o de qualssevol de les seues activitats o resultats serà acordada amb caràcter previ de mutu acord de les parts, sempre tenint en compte el que es preveu en la clàusula huitena.  
  
Huitena. Confidencialitat  
Les parts es comprometen a assegurar la confidencialitat de tota la informació que s'intercanvien i/o generen a l'empara d'aquest protocol. En particular, els resultats parcials i finals de la realització de les activitats d'R+D+I tindran caràcter confidencial.  
  
Novena. Beneficis obtinguts  
La propietat dels resultats serà acordada en cadascun dels convenis específics. No obstant això, amb caràcter general, cada part serà propietària dels drets de propietat intel·lectual i industrial dels seus drets preexistents i dels generats pels seus propis desenvolupaments.  
  
  
  
Desena. Protecció de dades de caràcter personal  
Les parts es comprometen al compliment íntegre del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD); la Llei orgànica 3/2018, de 5 de desembre, de protecció de dades i garantia de drets digitals (LOPDGDD), i també de la normativa interna que s'aplique en aquesta matèria en el context de la prestació objecte d'aquest protocol i de conformitat amb el que es disposa en el RGPD i en aquest document.  
En l'execució d'aquest protocol i els convenis que puguen desenvolupar-se, ambdues parts es comprometen a informar les persones afectades sobre el tractament de les dades personals que siguen necessàries d'acord amb la finalitat establida en cada cas, i hauran de complir els continguts recollits en els articles 13 i 14 de l'RGPD i l'article 11 de l'LOPDGDD. Ambdues parts, es comprometen a respectar les obligacions de la normativa vigent en matèria de protecció de dades i, en tot cas, els principis de l'article 5 de l'RGPD, i hauran d'adequar-ne el tractament als riscos detectats, d'acord amb el que es disposa en l'article 32 de l'RGPD, en els tractaments que calga realitzar.  
  
En els convenis de desenvolupament d'aquest protocol es concretaran els requeriments en matèria de protecció de dades segons el tractament de dades que puga derivar-se'n i que afecten cadascuna de les parts, incloent-hi l'existència de possibles encarregats del tractament i la regulació de les instruccions per part dels responsables del tractament d'acord amb l'article 28 de l'RGPD.  
En les fases de desenvolupament dels projectes, derivats dels acords continguts en aquest protocol i els convenis, s'hauran de respectar els principis de privacitat i seguretat des del disseny, de conformitat amb l'article 25 de l'RGPD. A més, es podrà verificar, si escau, la necessitat de realitzar una avaluació d'impacte d'acord amb l'article 35 de l'RGPD i els criteris interpretatius de les autoritats de control.  
  
  
Onzena. Jurisdicció  
Les qüestions litigioses que puguen sorgir en la interpretació, el compliment i la resolució d'aquest protocol i que no pogueren ser solucionades per la comissió de seguiment, se sotmetran a la jurisdicció contenciosa administrativa.  
  
Dotzena. Utilització de signes  
La utilització dels signes distintius de qualsevol de les parts col·laboradores en aquest protocol general d'actuació requerirà l'autorització prèvia, expressa i escrita de l'entitat titular del nom o signe distintiu.  
  
  
Les parts han llegit aquest protocol per si mateixes i hi estan conformes, i el signen, en triple exemplar i amb un sol efecte, al lloc i en la data esmentats més amunt  
  
La consellera d'Innovació, Universitats, Ciència i Societat Digital  
  
Carolina Pascual Villalobos  
Signat 21.12.2021  
  
La presidenta d'ENAIRE  
Isabel Pardo de Vera Posada  
Signat 19.01.2022  
  
  
ANNEX  
Confidencialitat  
  
1. Objecte  
L'objecte d'aquesta clàusula és previndre la revelació no autoritzada d'informació confidencial per ambdues parts i els seus assessors, en relació amb la subscripció d'aquest protocol general d'actuació.  
  
2. Àmbit d'aplicació  
La informació confidencial que afecta aquest protocol abasta tota la informació o material tangible de tipus jurídic, tècnic, d'enginyeria, operacional, econòmic o estratègic, bé revelat o obtingut verbalment, per escrit o per un altre mitjà, incloent-hi, encara que sense limitar-se a això, informació del negoci, projectes relacionats, identitat de clients i/o de subministradors, condicions i terminis contractuals, preus, remuneracions, estimacions d'estalvi, fórmules, resums, esborranys i estudis.  
  
La informació confidencial també inclourà l'obtinguda de terceres parts sota l'obligació de mantindre-la com a confidencial, i els documents, materials o una altra informació que es genere durant el transcurs de les activitats esmentades en la primera clàusula d'aquest protocol general d'actuació.  
No es considerarà informació confidencial:  
a) La que estiguera en possessió de la part receptora prèviament a la seua revelació per l'altra part, i no estiguera subjecta a l'obligació de confidencialitat.  
b) La que fora de domini públic abans de ser revelada.  
  
3. Obligacions generals  
Les parts es comprometen a no fer ús inadequat de la informació confidencial, ni a permetre a tercers similar ús per al benefici d'aquests.  
  
Ambdues parts es comprometen, si són requerides en aplicació de la normativa corresponent o per mandat judicial o governatiu per a revelar la informació confidencial, a notificar immediatament a la contrapart l'esmentada circumstància perquè aquesta puga contestar el requeriment en la forma oportuna, o aportar els arguments que considere adequats perquè conteste l'esmentat requeriment, salvaguardant els interessos i drets d'ambdues parts.  
Ambdues parts es comprometen que els seus socis, administradors, directors, gerents, assessors, consultors, advocats, representants, agents, empleats i/o altres dependents mantindran la més estricta reserva i limitaran l'ús respecte de tota la informació confidencial, en els mateixos termes d'aquest acord.  
Ambdues parts duran a terme immediatament totes les accions de qualsevol tipus que siguen necessàries per a protegir la informació confidencial i es comprometen a indemnitzar la contrapart per tots els danys, perjudicis, reclamacions o despeses incorregudes o suportades per aquesta, a conseqüència d'un incompliment d'aquest acord.  
  
4. Indemnitat  
ambdues parts coneixen que una revelació o ús no autoritzat de tot o part de la informació confidencial, pot ocasionar greus conseqüències comercials, econòmiques i empresarials.  
Per això, ambdues parts es reconeixen el dret a acudir a jutges, tribunals o àrbitres en cas que es produïsca, o raonablement vaja a produir-se, un incompliment d'aquest acord de col·laboració.  
  
5. Devolució o destrucció de materials  
Si així ho requerira una de les parts, l'altra part es compromet a retornar a la part requeridora qualsevol original i/o còpies d'informes, plans, documents o qualsevol altre material de qualsevol tipus que afecte, o continga, informació confidencial, en un termini màxim de tres dies des del requeriment efectuat per l'altra part.  
  
6. Termini de duració  
Les parts queden lligades, durant tota la duració del present acord i per un període de cinc anys des de l'acabament, a les obligacions en matèria de confidencialitat que es recullen en la clàusula sisena de l'acord i en aquest annex.